Η Τριλογία της Νέας Υόρκης

Η Τριλογία της Νέας Υόρκης (1987, πρωτότυπος τίτλος στα Αγγλικά: The New York Trilogy) είναι μυθιστορηματική τριλογία του πολυβραβευμένου Αμερικανού συγγραφέα Πολ Όστερ. Αποτελείται από τα μυθιστορήματα «Γυάλινη πόλη» (1985), «Φαντάσματα» (1986) και «Το κλειδωμένο δωμάτιο» (1986), τα οποία αρχικά εκδόθηκαν ξεχωριστά, πριν συγκεντρωθούν και τα τρία μαζί σε έναν τόμο το 1987.

Τα τρία μυθιστορήματα που αποτελούν την Τριλογία της Νέας Υόρκης διαπλέκονται αριστοτεχνικά μεταξύ τους συνθέτοντας μια μεταμοντέρνα ερμηνεία αστυνομικής λογοτεχνίας που εξερευνά διάφορα φιλοσοφικά θέματα.

Υπόθεση

Γυάλινη πόλη 
Το πρώτο μυθιστόρημα παρουσιάζει έναν συγγραφέα αστυνομικών μυθιστορημάτων, τον Ντάνιελ Κουίν, που αποφασίζει να παραστήσει τον ιδιωτικό ερευνητή και πέφτει στην τρέλα καθώς εμπλέκεται στην έρευνα μιας υπόθεσης. Τα αρχικά του Ντάνιελ Κουίν είναι ίδια με εκείνα του Δον Κιχώτη (D. Q.: Daniel Quinn και Don Quixote).

Φαντάσματα 
Το δεύτερο μυθιστόρημα είναι για έναν ιδιωτικό ντετέκτιβ που ονομάζεται Μπλε, εκπαιδευμένο από τον Καφέ, ο οποίος ερευνά έναν άνδρα που ονομάζεται Μαύρος για έναν πελάτη που ονομάζεται Λευκός. Ο Μπλε παραδίδει γραπτές αναφορές στον Λευκό που με τη σειρά του τον πληρώνει για τη δουλειά του. Ο Μπλε απογοητεύεται και χάνει τον εαυτό του καθώς βυθίζεται στη ζωή του Μαύρου.

Το κλειδωμένο δωμάτιο 
Το τρίτο μυθιστόρημα είναι η ιστορία ενός συγγραφέα που δεν έχει τη δημιουργικότητα να παράγει μυθοπλασία. Ο Φάνσοου, παιδικός του φίλος, έχει δημιουργήσει λογοτεχνικό έργο και όταν εξαφανίζεται, ο συγγραφέας δημοσιεύει το έργο του και τον αντικαθιστά στην οικογένειά του. Σε αυτό το βιβλίο ο Πολ Όστερ σπάει και τον τέταρτο τοίχο γράφοντας για το πώς οδηγήθηκε στη συγγραφή των τριών βιβλίων.

Ελληνικές εκδόσεις 
Τα τρία μυθιστορήματα αρχικά κυκλοφόρησαν ξεχωριστά το 1991 σε μετάφραση της Σάρα Μπενβενίστε από τις εκδόσεις Σ. Ι. Ζαχαρόπουλος. Και τα τρία μαζί κυκλοφορούν σε έναν τόμο από τις εκδόσεις Μεταίχμιο σε μετάφραση της Σταυρούλας Αργυροπούλου.

Παραπομπές

Εξωτερικοί σύνδεσμοι 
 The New York Trilogy by Paul Auster - Reviewed by Ted Gioia

Αμερικανικά μυθιστορήματα
Σειρές βιβλίων